**Dobro jutro, komisija za dodelu Nagrada „Svetislav Milić – mladima od srca“, donela je jednoglasnu odluku da dobitnici nagrade u 2020. godini u oblasti nauke i obrazovanja budu Lazar Stošić, student Medicinskog fakulteta, Univerziteta u Nišu i Jelena Ivančić, student Univerziteta Kembridž.**

Lazar Stošić, završio je Osnovnu školu „Branko Miljković“ u Nišu sa odličnim uspehom. Nakon završene osnovne škole, upisuje prirodno – matematičko bilingvalno odeljenje na engleskom jeziku u Gimnaziji „Svetozar Marković“ u Nišu. Istu školu završava sa prosečnom ocenom 5,00. Bio je uključen u rad školskog debatnog kluba i debatnog kluba Grada Niša. Bio je polaznik Istraživačke stanice PETNICA.

Marta 2014. godine, Lazar osvaja punu EN EM ES stipendiju, na osnovu postignutog prvog mesta na takmičenju iz engleskog jezika. Stipendija mu je omogućila da treću i četvrtu godinu srednje škole završi na jednoj od najboljih škola u Škotskoj – Dolar Akademiji.

U sklopu Akademije bio je aktivan u brojnim sekcijama. Upravo tada pokreće humanitarni projekat skupljanja sredstava za hemato – onkološko odeljenje Dečije interne klinike u Nišu.

Maja 2015. godine, Lazaru biva dodeljena stipendija KAMERON TRAVEL TRAST, za sprovođenje projekata volontiranja na prestižnoj klinici u Nemačkoj.

Na Britanskoj matematičkoj olimpijadi 2015. godine, osvaja treće mesto, dok je na Biološkoj olimpijadi dobio pohvalu za učešće.

Od marta 2016. godine je član Evropskog parlamenta mladih Srbije.

Na osnovu izvanrednih ocena i položenog prijemnog ispita iz medicine, Lazar upisuje prestižne koledže u Ujedinjenom kraljevstvu, međutim, usled nedostatka finansijskih sredstava on se vraća u domovinu i studije nastavlja na Medicinskom fakultetu. U konkurenciji od oko 250 studenata, proglašen je i za studenta generacije.

Lazar je bio stipendista brojnih Ministarstava, fondacija i organizacija.

Komisija ovom odlukom želi da pošalje snažnu poruku važnosti obrazovanja i nauke u globalu.

**Sa druge strane, Jelena Ivančić,** studentkinja Univerziteta Kembridž, predstavlja pravu heroinu u oblasti matematike. Jelena Ivančić se još od malih nogu interesuje za prirodne nauke. Učenica je generacije Matematičke gimnazije u Beogradu. Osvajač je bronzane, srebrne i zlatne medalje sa 41 od 42 boda na prestižnoj Međunarodnoj matematičkoj olimpijadi, četiri zlatne medalje na Evropskoj ženskoj matematičkoj olimpijadi i apsolutna pobednica Rumunskog mastera iz matematike 2020. godine.

Mlada Jelena Ivančić je dobitnica i prestižne „Mirzakhani“ nagrade, te je proglašena za najuspešniju mladu matematičarku svih vremena. Proglašavana je za Mladog heroja Srbije.

Od 2017. godine, dobija stipendiju za izuzetno nadarene učenike i studente. Titulu najbolje mlade matematičke osvojila je 2018. i 2019. godine.

--

**Nagrada „Svetislav Milić“ dobitnicima će biti uručena 15. novembra na svečanosti u Nišu. Komisija za dodelu Nagrada „Svetislav Milić“ ovim šalje važnu poruku drugim mladim ljudima, a to je da se znanje, trud i zalaganje uvek cene.**